ANC-hoofsweep in Gautengse wetgewer bedankBrian Hlongwa, gewese ANC-hoofsweep in die Gautengse wetgewer, skryf by dié foto wat hy op 24 September op Facebook gedeel het, dit gee hom hoendervel om voor die Universiteit van Oxford se ikoniese gebou te staan. Foto: Facebook Brian Hlongwana het bedank as hoofsweep van die Gautengse wetgewer. Kgapa Mabusela, woordvoerder van die ANC, het in ŉ verklaring gesê die besluit is geneem met die oog daarop om agt jaar oue bewerings uit te stryk sonder dat die kwessie in die hof draai. Hlongwana het gesê die ANC is toegewyd aan geregtigheid en as hy moes aanbly in die wetgewer, sou dit die beweging se aandag afgetrek het van sy taak om ANC-ondersteuners te mobiliseer agter ŉ program om te verenig, hernuwe en werksgeleenthede te skep. “Ek is diep geëerd om te kon dien en die ANC-koukus in die wetgewer te kon lei.” Die DA en die VF Plus het Hlongwana se bedanking verwelkom. Jack Bloom, DA-LP, het gesê dié bedanking volg ná volgehoue druk van die DA. “Dit moes lankal gebeur het en is ongetwyfeld omdat die ANC kwesbaar voel voor die opkomende verkiesings.” Volgens Bloom is dit 126 dae sedert die SIU-verslag die lig gesien het waarin Hlongwana se beweerde betrokkenheid by korrupsie van R1,2 miljard toe hy LUR van gesondheid tussen 2006 en 2009 was, gemeld word. “Hlongwana moet nou dadelik vervolg en gestraf word vir sy dade.” Philip van Staden, VF Plus LP, het gesê die VF Plus verwelkom ook die ANC se aankondiging. Van Staden meen Hlongwana het uit die ANC bedank weens sy beweerde betrokkenheid by die verskeie korrupte aktiwiteite terwyl hy destyds die LUR van gesondheid in Gauteng was. “In ŉ spesiale ondersoekeenheidverslag word Hlongwana betrek by korrupsie van R1,2 miljard. Hierdie korrupsie het daartoe gelei dat die departement van gesondheid in Gauteng tot ŉ algehele stilstand gekom het, asook tot die Esidimeni-tragedie. Die VF Plus wil dit beklemtoon dat Hlongwana se bedanking vandag daarop dui dat hy wel skuldig is, maar nie daarmee gaan wegkom nie. Die VF Plus het reeds strafregtelike klagte gereed en gaan dit eersdaags by die SAPD indien vir verdere ondersoek,” het Van Staden gesê. Van Staden meen Hlongwana se bedanking is nie net ŉ oorwinning vir die VF Plus en ander opposisie nie, maar ook vir mense wat weens onverklaarbare redes in staatshospitale en tydens die Esidimeni-tragedie gesterf het.